Uitenhage het glo net twee polisievoertuie | News24
Uitenhage het glo net twee polisievoertuie
NET twee polisievoertuie is glo beskikbaar om op klagtes in die hele Uitenhage te reageer.
So is daar glo aan 'n sakevrou gesê toe sy by die Uitenhage-polisiekantoor om hulp gaan vra het.
Die vrou, wat uit vrees vir viktimisasie nie haar naam genoem wil hê nie, sê sy was op Donderdag, 5 Julie omstreeks 19:40 by 'n kitsbank in Caledonstraat om geld te deponeer toe drie mans haar omring en geïntimideer het.
"Hulle het dinge gesê soos: 'You white people, we are coming for you', en nog ander goed ook. Ek het baie ongemaklik gevoel want wat kon ek vrou-alleen doen? Ek is dadelik polisie toe," sê die vrou.
By die polisiekantoor het sy die offisiere aan diens gevra om haar te vergesel na die kitsbank omdat sy onveilig voel.
"'n Vrou en twee mans was aan diens. Ek moes eers die hele voorval in Engels vir hulle vertaal. Die een het gesê hy gaan winkel toe en die ander een het gesê daar is nie 'n voertuig beskikbaar om my te help nie, ek moet net wag. Toe eet sy haar aandete verder.
"Hulle het gesê daar is net twee polisievoertuie en altwee is besig."
Die vrou sê die polisiebeamptes kon ook nie vir haar sê hoe lank sy moet wag voordat sy gehelp gaan word nie.
Intussen het haar ma in die motor gewag en was al die kontant steeds in hul besit.
Hoewel die polisie mense voortdurend waarsku om nie groot bedrae kontant in hul huise te hou nie, het die sakevrou besluit om haar kans te waag, aangesien sy nie by die polisiekantoor kon hulp kry nie.
"Wat my eintlik bang maak, is om te dink daar is net twee voertuie vir die hele dorp. Hoeveel duisende mense is daar op die dorp?"
Sers. Majola Nkohli, polisiewoordvoerder, het by navraag gesê die Uitenhage-polisiekantoor se voertuie was op die betrokke aand voltallig. Hy wou egter nie sê hoeveel voertuie beskikbaar is nie.
"Dit sal die veiligheid van ons beamptes en van die gemeenskap in die gedrang bring as ons die aantal voertuie wat beskikbaar is, bekend maak."
Hy sê die polisiekantoor het genoeg voertuie en ander polisie-eenhede help ook soms deur hul voertuie beskikbaar te stel.
Nkohli sê 'n amptelike ondersoek na die voorval met die sakevrou kan begin as 'n klagte by die polisiekantoor ingedien word.
"Dit is jammer dat ons nie 'n geregistreerde klag in die stelsel onder die naam van die vrou oor die beweerde voorval kon kry nie. Maar ons sal dit waardeer as die klaer 'n klag by die polisiekantoor se bevelvoerder aanhangig kan maak sodat dit ondersoek kan word."